Diari Oficial de la Generalitat Valenciana


Sumari del DOGV 5006, del 16-05-2005 (2005/4747)

RESOLUCIÓ de 27 d'abril de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni entre la Confederació Hidrogràfica del Xúquer i l'Institut Cartogràfic Valencià per a l'intercanvi d'informació cartogràfica.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5006

Data del DOGV
:   16-05-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/4747


Data del document
:   27-04-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Confederació Hidrogràfica
    * Institut Cartogràfic Valencià
    * administració central
    * cartografia
    * cooperació administrativa

RESOLUCIÓ de 27 d'abril de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni entre la Confederació Hidrogràfica del Xúquer i l'Institut Cartogràfic Valencià per a l'intercanvi d'informació cartogràfica. [2005/M4747]
  
Subscrit, després de la tramitació prèvia reglamentària, entre la Confederació Hidrogràfica del Xúquer i l'Institut Cartogràfic Valencià, el 13 d'abril de 2004, un conveni per a l'intercanvi d'informació cartogràfica, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0270/2005, i que figura com a annex d'esta resolució.
  
València, 27 d'abril de 2005.- La directora general de Relacions amb les Corts i Secretariat del Govern: Alida C. Mas Taberner.
  
Conveni entre la Confederació Hidrogràfica del Xúquer i l'Institut Cartogràfic Valencià per a l'intercanvi d'informació cartogràfica.
  
València, 13 d'abril de 2004.
  
Reunits
  
D'una part, José María González Ortea, president de la Confederació Hidrogràfica del Xúquer, en virtut del nomenament conferit pel Real Decret 1179/2002, de 8 de novembre (BOE de 9 de novembre), actuant en representació legal d'este organisme, d'acord amb l'article 30 i a l'empara de l'article 25.2 del Real Decret Legislatiu 1/2001, de 20 de juliol (BOE de 24 de juliol), pel qual s'aprova el Text Refós de la Llei d'Aigües.
  
D'una altra part, Víctor Campos Guinot, conseller de Justícia i Administracions Públiques, com a president del Consell Rector de l'Institut Cartogràfic Valencià, organisme creat per la Llei 9/1997, de 9 de desembre, i facultat per a este acte en virtut del que disposen els articles 5-2 i 8-a) de la citada Llei i en els articles 4-3 i 6-a) del Decret 186/2000, de 22 de desembre, que va aprovar el Reglament Orgànic i Funcional d'este organisme autònom, en relació amb el que establix l'article 21 f) de la Llei de Govern Valencià 5/1983 i article 2.2 del Decret 20/1993, de 8 de febrer, del Govern Valencià, pel qual es regula el Registre de Convenis i s'establix el règim pressupostari dels convenis que subscriga la Generalitat Valenciana i especialment facultat per a la firma del present, per Acord del Govern Valencià de 2 d'abril de 2004.
  
Ambdós parts, segons intervenen, manifesten que es reconeixen recíprocament capacitat legal suficient per a l'atorgament d'este document, i a l'efecte
  
Exposen
  
Primer
  
Que la Llei 9/1997 de 9 de desembre, de Creació de l'Institut Cartogràfic Valencià, en avant ICV, en el seu preàmbul considera com a «molt aconsellable, establir una política de dades territorials que fixe prioritats, estàndards i calendaris, que sistematitze la informació necessària per a cada funció i organisme, que l'emmagatzeme, l'actualitze i la distribuïsca». La Generalitat Valenciana ha facultat l'esmentat Institut per a exercir les competències en matèria geodèsica, cartogràfica, fotogramétrica i disciplines afins, així com la facultat establida en l'article 3.2 de la mencionada Llei, de realitzar estudis i treballs sol·licitats per entitats públiques o privades, per mitjà de les contraprestacions econòmiques que es concreten amb esta finalitat.
  
Segon
  
Que l'ICV és una entitat creada amb l'objectiu d'impulsar, coordinar, i si és procedent fomentar les tasques de desenrotllament cartogràfic i de qualsevol altra tecnologia geogràfica en l'àmbit de les competències de la Generalitat.
  
L'ICV disposa en l'actualitat de productes considerats d'interés general en l'àmbit de la Comunitat Valenciana, productes que considera convenient mantindre actualitzats amb la periodicitat necessària i convenient. Dites actualitzacions que ja s'estan realitzant en determinats aspectes en el territori de la Comunitat Valenciana poden vore's agilitzades per mitjà de l'establiment d'instruments de col·laboració o de contractació amb entitats tant públiques com privades.
  
Tercer
  
Que la Confederació Hidrogràfica del Xúquer és un organisme autònom dels previstos en l'article 43.la) de la Llei 6/1997, de 14 de abril, d'Organització i Funcionament de l'Administració General de l'Estat, adscrits, a efectes administratius, al Ministeri de Medi Ambient.
  
Són funcions d'este organisme de conca:
  
a) L'elaboració del pla hidrològic de conca, així com el seu seguiment i revisió.
  
b) L'administració i control del domini públic hidràulic.
  
c) L'administració i control dels aprofitaments d'interés general o que afecten a més d'una comunitat autònoma.
  
d) El projecte, la construcció i l'explotació de les obres realitzades a càrrec dels fons propis de l'organisme, i les que els siguen encomanades per l'estat.
  
e) Les que se deriven dels convenis amb comunitats autònomes, corporacions locals i altres entitats públiques o privades, o dels subscrits amb els particulars.
  
Quart
  
Sent els objectius principals de les relacions entre diferents administracions el deure d'informació mútua i la col·laboració, coordinació i respecte als àmbits competencials respectius, es considera necessària una convergència d'esforços en una matèria de tanta importància com és la realització i gestió de la cartografia, ja que amb esta s'aconseguix abaratir els costos d'execució i possibilitar la unificació de la cartografia en l'àmbit territorial de referència.
  
Per això, les parts firmants, amb la capacitat legal necessària, formalitzen el present conveni per a l'intercanvi d'informació cartogràfica, d'acord amb les següents
  
Estipulacions
  
Primera. Objecte del conveni
  
El present conveni té per objecte la realització mateixa de l'intercanvi d'informació cartogràfica entre l'Institut Cartogràfic Valencià i la Confederació Hidrogràfica del Xúquer.
  
Segona. Obligacions i facultats de les parts
  
Les parts, de comú acord, establixen la següent fórmula de col·laboració en els termes que a continuació s'exposen:
  
1. Correspon a l'Institut Cartogràfic Valencià:
  
a) Facilitar a la Confederació Hidrogràfica del Xúquer, l'ortofoto digital a escala 1/5.000 de la província de Castelló actualitzada l'any 2003, l'ortofoto de la província d'Alacant que ha sigut realitzada per l'ICV l'any 2002, i el model digital del terreny (MDT) derivat de l'ortofoto digital a escala 1/5.000 de la Comunitat Valenciana
  
b) Proporcionar a la Confederació Hidrogràfica del Xúquer, l'assistència tècnica que necessite en matèria cartogràfica, durant tot el període de vigència del present conveni, dins de les possibilitats de finançament de l'ICV.
  
c) Col·laborar amb la Confederació Hidrogràfica del Xúquer en la realització d'aquelles actuacions cartogràfiques considerades per ella prioritàries, establint-se en cada cas la formula econòmica adequada que permeta el seu escometiment.
  
2. Correspon a la Confederació Hidrogràfica del Xúquer:
  
a) Posar en coneixement de l'Institut Cartogràfic Valencià el catàleg dels seus actius cartogràfics de forma gratuïta i facultant a l'Institut a tractar esta informació de la forma que considere adequada per al compliment dels seus fins.
  
b) Així mateix, per al cas que la Confederació Hidrogràfica del Xúquer considere necessari elaborar nous vols fotogramétrics i cartografies del seu territori, estos es podran realitzar amb l'assessorament i criteris de l'ICV.
  
c) Participar junt amb l'ICV en l'elaboració del pla de vols fotogramètrics a realitzar dins de l'àmbit competencial de la Confederació Hidrogràfica del Xúquer.
  
d) Col·laborar amb l'Institut Cartogràfic Valencià en l'establiment i manteniment de la infraestructura de dades espacials de la Comunitat Valenciana.
  
e) Proporcionar a l'ICV informació relativa a la Directiva Marc de l'Aigua, en especial la relacionada amb els rius, embassaments, conques, delimitació d'aqüífers i xàrcies de mesura.
  
f) Proporcionar a l'ICV els vol històrics dins de l'àmbit de la Comunitat Valenciana de què es dispose, per a la realització de l'escanejat i inclusió d'imatges en la cartoteca de la Comunitat Valenciana. Per la seua banda, l'ICV entregarà a la Confederació Hidrogràfica del Xúquer els fitxers corresponents a les imatges escanejades.
  
Tercera. Import
  
L'import que ambdós parts establixen per a la consecució del present conveni, és el de quaranta-huit mil huitanta euros amb noranta-set cèntims (48.080,97 e) IVA inclòs.
  
Quarta. Forma de pagament
  
La Confederació Hidrogràfica del Xúquer abonarà la quantitat compromesa a l'ICV, després d'entregada la cartografia continguda en l'estipulació segona, en l'apartat 1) referit a les obligacions de l'ICV abans del 31 de desembre de 2004, d'una sola vegada, i sempre després de la recepció per part de la primera, de la corresponent factura, emesa per l'ICV, per l'import contingut en la clàusula anterior .
  
Quinta. Propietat de la cartografia
  
La propietat de la cartografia entregada per l'ICV i a la que s'ha fet referència en l'estipulació segona, apartat 1.a) anterior, pertany en exclusivitat a l'Institut Cartogràfic Valencià.
  
No obstant l'anterior, la Confederació Hidrogràfica del Xúquer queda facultada, per a fer ús intern de la cartografia entregada per l'ICV, podent ser utilitzada en els projectes i convenis en què participe, en els terminis i condicions continguts en el present Conveni.
  
Així mateix, pertany a la Confederació Hidrogràfica del Xúquer la propietat de la cartografia desenvolupada per l'entitat i que en virtut del present conveni serà posada a disposició de l'ICV, podent este utilitzar-la en base al seu propi interés, havent d'assenyalar-se l'origen i la font de la cartografia cedida en tots els casos.
  
Sexta
  
El conveni entrarà en vigor a partir de la data de la seua firma, mantenint la seua vigència fins al 31 de desembre de l'any 2004, podent ser prorrogat al seu terme.
  
Sèptima. Comissió mixta de seguiment
  
A fi d'assegurar una adequada coordinació en totes aquelles qüestions relacionades amb el conveni, es constituirà una comissió mixta de seguiment i integrada per dos representants de l'ICV i dos representants de la Confederació Hidrogràfica del Xúquer,
  
Són funcions de la comissió:
  
a) Vetlar pel compliment de les especificacions del present conveni, proposant a les respectives entitats, les variacions que es consideren precises.
  
b) Assegurar la coordinació de les diferents actuacions cartogràfiques durant la seua planificació i execució.
  
c) Dirimir els conflictes o controvèrsies que pogueren sorgir conseqüència de l'aplicació i interpretació del condicionat del present conveni.
  
Octava. Rescissió del conveni
  
Serà causa de rescissió del present conveni l'acord mutu de les parts o la denúncia expressa d'una d'elles.
  
Novena. Marc jurídic
  
S'aplicarà al present conveni la regulació continguda en els articles 6 i 8 de la Llei 30/1992, de Règim Jurídic de les Administracions Públiques i del Procediment Administratiu Comú.
  
S'aplicaran els principis generals del dret administratiu a la resolució dels dubtes que poguera plantejar el compliment d'este conveni.
  
Les qüestions litigioses que puguen sorgir en la interpretació o incompliment de les obligacions que es deriven del present conveni, i que no hagen pogut ser dirimides pels responsables del seguiment, es resoldran per la via administrativa i, si és procedent, per mitjà de la jurisdicció contenciosa administrativa en la manera regulada per la llei de la citada jurisdicció.
  
I perquè conste, ambdós parts subscriuen cinc exemplars del present conveni en el lloc i data indicada.
  
El president del Consell Rector El president de la
  
de l'ICV. Confederació
  
 Hidrogràfica del Xúquer
  
Víctor Campos Guinot José María González Ortea